b'\n_START_ARTICLE_\n\xc4\x8clovek na obeh straneh stene\n_START_SECTION_\nZgodba\n_START_PARAGRAPH_\nGlavna oseba,\xc2\xa0\xc2\xbb\xc4\x8dlovek na obeh straneh stene\xc2\xab, je slovenski izobra\xc5\xbeenec, ki po drugi svetovni vojni zaradi nove oblasti zbe\xc5\xbei v Argentino. V spominih se stalno vra\xc4\x8da v preteklost in si \xc5\xbeeli odkriti zapletene resnice o samem sebi oziroma odkriti, kaj je na drugi strani stene. Zgodba romana se dogaja po petih letih njegovega \xc5\xbeivljenja v Argentini, ko po letu in pol zapu\xc5\xa1\xc4\x8da Buenos Aires in se vra\xc4\x8da na sever, v San Antonio, kjer je prej pol leta sredi gozdov nakladal les, spoznal modrega starca Grandono, pri katerem je \xc5\xbeivel in o sebi odkril, da je ve\xc4\x8dni begunec, ki se svojega ob\xc4\x8dutka tujosti nikakor ne more znebiti._NEWLINE_Dogajalni \xc4\x8das zgodbe je skr\xc4\x8den na sobotno popoldne, no\xc4\x8d in nedeljsko jutro, ko se pripravlja na to pot proti severu, kjer ga \xc4\x8daka \xc5\xbeena, katere ni videl od odhoda iz domovine, da bi si ustvarila novo \xc5\xbeivljenje. Dogajanje postane zanimivo z vstopom Katje, skrivnostne \xc5\xbeenske, za katero skozi junakove spomine izvemo, da je nekdanja zaro\xc4\x8denka pokojnega brata. Katja ga prek svojega brata Berganta vabi na sre\xc4\x8danje, na katerem bo, kot je upal, mogel raz\xc4\x8distiti svojo begajo\xc4\x8do preteklost. \xc4\x8cakanje na Katjo zapolni s premlevanjem spominskih fragmentov, povezanih predvsem z medvojnim bratovim pogrebom in ljubeznijo do te skrivnostne \xc5\xbeenske. Skrivnostnost in nevarnost Katje pa se skozi spominske dogodke odkrivata po\xc4\x8dasi, popolnoma razvidni postaneta \xc5\xa1ele v zaklju\xc4\x8dku romana, ko je protagonistu (in s tem tudi bralcu) jasno, da Katja pripada nasprotni politi\xc4\x8dni strani. Glavna oseba z mesta sre\xc4\x8danja zbe\xc5\xbei, ker se boji resnice o njej in njuni ljubezni, gre na \xc5\xbeelezni\xc5\xa1ki nadvoz, kjer razmi\xc5\xa1lja o \xc5\xbeeni in njunem ponovnem zdru\xc5\xbeenju. V temni limuzini pa ga ves \xc4\x8das spremlja mlada \xc5\xbeenska, vanj nameri revolver, a ne ustreli, pa\xc4\x8d pa le krikne in odpelje.\n_START_SECTION_\nAntijunak\n_START_PARAGRAPH_\nProtagonistovi bivanjski polo\xc5\xbeaji pre\xc5\xbeemajo celotno dogajanje v zgodbi. V ospredju je njegova izguba identitete zaradi brezdomovinskosti ter posledi\xc4\x8dno njegov ob\xc4\x8dutek tujosti, ki ga venomer spremlja. Poleg tega je junak osamljen, izrazito zaprt vase in nezgovoren. Veliko bolj je naklonjen pogovorom s samim sabo kot pa z drugimi ljudmi. Iz njegovega notranjega monologa tako izvemo skoraj vse o tem, kaj razmi\xc5\xa1lja in kaj \xc4\x8duti. \xc4\x8custvo, ki ga spremlja \xc5\xbee celo \xc5\xbeivljenje, je strah. Ta je tudi poglavitni usmerjevalec njegovih dejanj. Skozi analizo njegove osebnosti in dejanj se izka\xc5\xbee, da gre pravzaprav za antijunaka, saj je pasiven in nezmo\xc5\xbeen dejanj. Njegov odnos z ljubico je popolno nasprotje odnosu z \xc5\xbeeno. Ob \xc5\xbeeni je spro\xc5\xa1\xc4\x8den, umirjen in po\xc4\x8duti se varnega. Njun odnos temelji na spo\xc5\xa1tovanju. Katja pa v njegovo \xc5\xbeivljenje vnese vznemirjenost, nevarnost in skrivnostnost.'